text: "Sire", fait il, "quant aportés
   Fui seur la tour que vous veés,
   Trestout erranment s'en allerent
   Les fées qui m'i aporterent.
   Là demourai tous esbahis.
   Delez ce chevalet m'assis ;
   Car forment estoie lassez
   Et traveilliez et afamez.
   Quant je fui revenus à moi
   Et un petit reposé m'oi,
   Par une entrée que trouvai
   Jus de la tour m'en avalai ;
   Car moult très volentiers seüsse
   En quel pays, se je peüsse,
   Les fées m'avoient laissié
   Hui main quant d'eles oi congié.
   Folio15v
   Car, seur m'ame, je ne savoie
   En quel pays venus estoie.
   Amont et aval tant alai
   K'en une sale me trouvai
   Qui netement ert atournée
   Et moult gentement arréée.
   Là trouvai la table drecie
   Et blanche nape de liie;
   Viande et vin i ot assez,
   Et je, qui estoie lassez,
   PageV01P119
   En menjai, car grant fain avoie.
   Et lors si me mis à la voie,
   Quant je oi mengié et beü;
   N'avoie encor nului veü.
   Un huis vi entrouvert I poi.
   Au plus tost que je onques poi
   Entrai en cel huis. Tout errant
   I grant vilain trouvai dormant.
   Lez lui tout coïement passai,
   En la plus bele chambre entrai
   Qui soit el mont, si com je croi;
   Trois damoiseles devant moi
   Vi qui seur trois lis se gisoient ;
   Bien me sambla qu'eles dormoient.
   En sus de leur lis m'eschivai,
   Au coron de la chambre alai
   Où il en avoit I des lis,
   Dont je fui trestous esbahis
   De la chambre et de la noblece
   Dou lit et de la grant richece
   Que je de toutes pars véoie.
   Durement m'en esmerveilloie.
   Vostre fille en ce lit trouvai,
   Que fouls fis, car je l'esveillai,
   Pour ce que je savoir vouloie
   En quel pays venus estoie.
   Et, si tost que l'oi esveillie,
   Moult durement fu esmarie.
   Lors me dist que moult folement
   Estoie venus telement,
   Et grant outrage fait avoie,
   Se je Bleopatris n'estoie
   À cui vous l'aviez otroiie.
   Quant j'oi cele parole oye,
   Je li dis trestout erranment
   PageV01P120
   Que j'estoie certainement
   Bleopatris, lors le cuida,
   Et que venus estoie là
   Pour ce que volontiers l'eüsse
   Veüe ainçois, se je peüsse,
   Que li mariages fust fais.
   Or, regardez se c'est meffais
   K'ainc malice n'i entendi,
   Ne je ne vostre fille aussi.
   Mais, pour le bien k'en li trouvai
   Quant en sa chambre à li parlai
   Et pour la biauté que g'i vi,
   M'avisai je de ce tour ci;
   Car à tous jours, se je pouisse,
   Avoecques li manoir vousisse
   Despuis que premiers l'oi veüe.
   Mais sachiez très bien que tolue
   Ne li vorrois avoir s'onnour
   Pour plain d'or cele haute tour,
   Ne onques pour li decevoir
   Ne ving ci, se sachiez de voir.
   Mais pour ceste raison cuida
   Que voir deïsse. Lors hucha
   Ses trois puceles erraument,
   Et eles moult hastéement
   Se leverent isnel le pas.
   Mau gré ne les en sachiez pas ;
   Car bien samblerent hors dou sens
   Quant eles me virent léens,
   K'ainc d'eles ne fui respondus,
   Ne pour bon jour ne pour salus,
   Que onques leur seüsse faire,
   Tant avoient ire et contraire
   De ce que léens ere entrés.
   Ireusement fui regardés,
   PageV01P121
   De toutes trois. Lors m'en tournai.
   Dedenz I praëlet entrai.
   Quant vi qu'eles durent lever
   N'oi raison de plus demorer.
   Aval le praëlet alai
   Et tant i fui que j'esgardai
   Vostre fille et ses trois puceles
   Qui vers moi venoient com celes
   Qui bien sembloient rapaisies
   De ce dont furent corroucies.
   Lors vi bien que tout devisé
   Lor ot vostre fille et conté
   La chose k'entendre li fis.
   Delez li ou praël m'assis.
   Des damoiseles m'acointai ;
   Bonnes et sages les trouvai.
   Ne fusse pas drois chevaliers,
   Ains fusse faillis et laniers,
   Se en tel lieu ne remainsisse
   Si longuement que je pouisse,
   Mais n'en quéisse remouvoir.
   Or, vous ai conté tout le voir ;
   N'ainc malice n'i entendi,
   Si puisse je partir de ci,
   Et pour ce merci vous requier
   Que ne me faites destourbier
   Ne de mon cors ne de ma vie ;
   Car n'ai pas la mort desservie."
  